Fjodor Dostojevskij

Fjodor Mixajlovic Dostojevskij (30 oktjabr [11 nojabr] 1821 sor, Məskova — 28 janvar [9 fevral] 1881 sor, Sankt-Peterburg) — urusə ənyvyšt, mytəfəkkir, filosof u publisist. Cy 1877 soriku cy Peterburgi elmon akademijə myxbir-uzv. Dynjo ədəbijoti klassik, de UNESCO məlumoti dynjoədə ən handə byə ənyvyštonədə gyləje. Ənyvyšti syftəjnə əsəron, hežo povest «Mardə kəjku nyvyštəjon» dastək kardyše bo psixoloži nəsri žanri soxtejədə. De petraševon ko bə katorga 4 sori məhkum kardə be, yštə čəzo hərbijə Omsk šəhərədə dəvoniše. Marde bəpeštə Dostojevsij urusə ədəbijoti klassik ǧəbul kardə be u dynjo səvijədə ən cokə romanistonədə gyləj, Urusijətədə cy personalizmi iminə nymojəndə hisob bedə. Urusə ənyvyšti ofəjevonəti bə dynjo ədəbijoti təsiryš kardə, xysusən bə kali ədəbijotədə Nobeli myždəvoni laureaton ofəjevonəti, bə filosofon Fridrix Nitsše u Žan-Pol Sartri, u həmən bə čurbəčurə psixološi nəzərijon bino be u ekzistensializmi, əcəj 1864 sori novella «Nijonijə fəolijətiku nyvyštəjon» cy ekzistensialism ədəbijoti iminə əsəronədə gyləj hisob bejdə. Cy ənyvyšti əhmijətinə əsəronədə əcəj romanon hisob bedən «jolə penč kitob» — «Činojət u čəzo» (1866), «Idiot» (1869), «Šəjtonon» (1872), «Nuperəs» (1875), «Karamazov byvon» (1880). Cy Dostojevskij xəjli nominə əsəron ve kərə bə ekran kəšə byə u teətrədə noə byən, baleti u opera səhnonədə noə byən. Səvonon